**«Чысць»** — беларускі футбольны клуб з пасёлка Чысць (Маладзечанскі раён), заснаваны ў 1998 годзе.

Гісторыя
--------

Клуб «Забудова» быў заснаваны ў 1998 годзе ў горадзе Маладзечна і заяўлены ў Другую лігу чэмпіянату Беларусі як фарм-клуб «Маладзечна». Аднак, яшчэ падчас сезона 1998 каманда перадыслакавалася ў пасёлак Чысць. «Забудова» выступала ў Другой лізе да 2003, пасля чаго перайшла ў чэмпіянат Мінскай вобласці пад назвай «Камунальнік». У 2007 клуб атрымаў назву «Забудова-2007», а ў 2009 выйграў чэмпіянат Мінскай вобласці. У 2011 годзе, калі прадпрыемства «Забудова» стала таксама спонсарам каманды «Маладзечна», існавала магчымасць аб’яднання двух клубаў, але ў выніку маладзечанскі клуб проста змяніў назву на «Забудова».

У пачатку 2016 года клуб пад назвай «Забудова-Строй» заявіўся ў Другую лігу. Як і раней, капітанам каманды застаўся 55-гадовы Мікалай Мятліцкі. «Забудова-Строй» прайшла сезон у сярэдзіне табліцы, падпіраючы прэтэндэнтаў на медалі, і атрымала выніковае 6-е месца з 13. У пачатку 2017 года клуб змяніў назву на «Чысць». Пасля няўдалага пачатку сезона 2017 «Чысць» хутка замацавалася сярод лідараў Другой лігі, і ўлетку, перагнаўшы «Клецк», апынулася на другім радку. Упэўнена правёўшы чэмпіянат, каманда за некалькі тураў да фінішу забяспечыў сабе выхад у Першую лігу, атрымаўшы выніковае другое месца.

У сезоне 2018 каманда захавала асноўных ігракоў, трохі ўзмацніўшыся маладымі футбалістамі з Першай лігі і дубляў каманд Вышэйшай лігі. Нягледзячы на тое, што «Чысць» шмат забівала ў Першай лізе, рэдкія нічыі часцей змяняліся разгромнымі паражэннямі, у выніку каманда хутка апынулася ўнізе табліцы. Улетку склад каманды значна абнавіўся, у арэнду было ўзята шмат ігракоў з дубля мінскага «Дынама», аднак вынікі каманды істотна не палепшыліся. Прайграўшы ў 27-м туры (за тры туры да фінішу) асноўным канкурэнтам «Баранавічам» (1:2), «Чысць» датэрмінова заняла апошняе месца і выбыла ў Другую лігу.

У красавіку 2019 года каманда змяніла назву на «Андэрдог». Спонсарам каманды стаў бізнесмен Аляксей Ерамчук, склад быў сабраны ў асноўным з былых дублёраў клубаў Вышэйшай лігі. На працягу сезона «Андэрдог» быў адным з прэтэндэнтаў на прызавыя месцы, аднак у выніку фінішаваў чацвёртым. Тым не меней, спыненне існавання магілёўскага «Дняпра», які з новай юрыдычнай асобай пачаў выступы з Другой лігі, дазволіла «Андэрдогу» заявіцца ў Першую лігу. У пачатку 2020 года каманда рыхтавалася да сезона ў Першай лізе, гуляючы таварыскія матчы і запрашаючы на прагляды ігракоў. У лютым з’явілася інфармацыя аб магчымым аб’яднанні «Андэрдога» з «Маладзечна», каб аб’яднаны клуб удзельнічаў у Першай лізе. Планавалася, што бюджэт будзе фарміравацца напалову з прыватнага капіталу, напалову ад дзяржаўнай дапамогі. Калі ж у пачатку сакавіка Маладзечанскі райвыканкам пагадзіўся ўкладваць толькі нязначны працэнт бюджэту, інвестар Аляксей Ерамчук вырашыў увогуле пакінуць клуб. 16 сакавіка 2020 года клуб не быў дапушчаны да працэсу ліцэнзавання ў Першай лізе ў сувязі з непаданнем патрэбных дакументаў ва ўсталяваныя тэрміны. Тады ж каманду пакінуў галоўны трэнер Дзяніс Мятліцкі, яна перастала гуляць таварыскія матчы, а ігракі, якія планаваліся пад Першую лігу, разышліся па іншых клубах. Тым не меней, клуб пакідаў магчымасць удзелу ў Другой лізе. У красавіку каманда вярнула назву «Чысць», а неўзабаве вырашыла адмовіцца ў сезоне 2020 выступаць на рэспубліканскім узроўні.

### Эмблемы

* Гісторыя эмблем «Чысці»
* Эмблема «Чысці» ў 2017—2019 гадахЭмблема «Чысці» ў 2017—2019 гадах
* Эмблема «Андэрдога» ў 2019 годзеЭмблема «Андэрдога» ў 2019 годзе
* Эмблема «Чысці» з 2020 годаЭмблема «Чысці» з 2020 года

### Папярэднія назвы

* 1998: «Забудова» Маладзечна
* 1998—2003: «Забудова» Чысць
* 2004—2005: «Камунальнік» Чысць
* 2006: «Забудова» Чысць
* 2007—2014: «Забудова-2007» Чысць
* 2015—2016: «Забудова-Строй» Чысць
* 2017—2018: «Чысць»
* 2019: «Андэрдог» Чысць
* з 2020: «Чысць»

Статыстыка выступленняў
-----------------------

### Чэмпіянат і Кубак Беларусі

| Сезон | Ліга | М | Г | В | Н | П | Галы | Ачкі | Кубак | Заўвагі |
| --- | --- | --- | --- | --- | --- | --- | --- | --- | --- | --- |
| 1998 | Другая — А (Д3) | **7** | 26 | 13 | 4 | 9 | 31–19 | **43** |  |  |
| 1999 | Другая — А (Д3) | **7** | 24 | 11 | 7 | 6 | 25–19 | **40** | 1/16 фіналу |  |
| 2000 | Другая — А (Д3) | **11** | 22 | 5 | 3 | 14 | 29–35 | **18** | 1/8 фіналу |  |
| 2001 | Другая (Д3) | **13** | 34 | 12 | 5 | 17 | 38–58 | **41** | 1/32 фіналу |  |
| 2002 | Другая (Д3) | **9** | 24 | 8 | 3 | 13 | 24–52 | **27** |  |  |
| 2003 | Другая (Д3) | **7** | 22 | 8 | 2 | 12 | 24–34 | **26** | 1/16 фіналу |  |
| 2004 | Чэмпіянат Мінскай вобласці (Д4) | **8** | 24 | 10 | 3 | 11 | 48–32 | **33** |  |  |
| 2005 | Чэмпіянат Мінскай вобласці (Д4) | **8** | 22 | 8 | 5 | 9 | 37–36 | **29** |  |  |
| 2006 | Чэмпіянат Мінскай вобласці (Д4), група Б | **3** | 14 | 6 | 3 | 5 | 35–27 | **21** |  |  |
| Фінальны этап | **8** | 14 | 2 | 2 | 10 | 22–50 | **8** |  |
| 2007 | Чэмпіянат Мінскай вобласці (Д4), група Б | **6** | 18 | 9 | 1 | 8 | 33–32 | **28** |  |  |
| Фінальны этап | **8** | 20 | 16 | 0 | 4 | 55–16 | **48** |  |
|  |
| 2009 | Чэмпіянат Мінскай вобласці (Д4) | **1** | 26 | 18 | 4 | 4 | 65–21 | **58** |  |  |
| 2010 | Чэмпіянат Мінскай вобласці (Д4) | **2** | 24 | 18 | 2 | 4 | 79–24 | **56** |  |  |
| 2011 | Чэмпіянат Мінскай вобласці (Д4) | **6** | 26 | 9 | 9 | 8 | 51–41 | **36** | 1/32 фіналу |  |
| 2012 | Чэмпіянат Мінскай вобласці (Д4) | **8** | 26 | 9 | 4 | 13 | 55–62 | **31** |  |  |
| 2013 | Чэмпіянат Мінскай вобласці (Д4) | **9** | 24 | 7 | 1 | 16 | 50–73 | **22** |  |  |
| 2014 | Чэмпіянат Мінскай вобласці (Д4), група А | **7** | 18 | 8 | 1 | 9 | 55–62 | **25** |  |  |
| Стыкавыя матчы за 13-е месца | **14** | Няяўка на гульню з «Капылём» (0:3) |  |
| 2015 | Чэмпіянат Мінскай вобласці (Д4) | **9** | 26 | 10 | 4 | 12 | 67–72 | **34** |  |  |
| 2016 | Другая (Д3) | **6** | 24 | 9 | 6 | 9 | 37–37 | **33** | 1/32 фіналу |  |
| 2017 | Другая (Д3) | **2** | 26 | 20 | 2 | 4 | 81–27 | **62** | 1/16 фіналу |  Выхад у Першую лігу |
| 2018 | Першая (Д2) | **15** | 28 | 1 | 7 | 20 | 30–89 | **10** | 1/16 фіналу |  Вылет у Другую лігу |
| 2019 | Другая (Д3) | **4** | 28 | 15 | 6 | 7 | 74–42 | **51** | 1/32 фіналу |  |
|

Галоўныя трэнеры
----------------

* Дзяніс Мятліцкі (2007—2012)
* Мікалай Мятліцкі (2013—2014)
* Дзяніс Мятліцкі (2015 — сакавік 2020)

Зноскі
------

1. ↑  Забудова: команда Метлицких(недаступная спасылка)
2. ↑  «Если хотите моей смерти — перестану играть». Николай Метлицкий — о том, как в 55 лет задавать тон во второй лиге
3. ↑  В Д3 жизнь бурлит: новые спонсоры, страсти по африканцам и игроки, которых вы точно знаете
4. ↑  "Андердог" не допущен к лицензированию сезона-2020

Спасылкі
--------

* Профіль на сайце *teams.by* (руск.)